《上京纪行诗 其一 同吕仲实宿城外早行》
元代·胡助

我行得良友，夜宿建德门。晨征带残雨，华星缀云阴。

局辔乘羸马，沿途共笑言。两京隔千里，气候殊寒暄。

声利汩清思，山川发雄文。平生所未到，扈跸敢辞烦？

愧予雁鹜姿，亦复陪鸾鹓。历历纪瑰伟，一见胜百闻。

兹游偿夙愿，庶用归田园。

作者简介：元婺州东阳人，字古愚，一字履信。好读书，有文采。举茂才，授建康路儒学录。荐改翰林国史院编修官。后以太常博士致仕卒。有《纯白斋类稿》。